Iš analizės matyti, kad visose vertinamose šalyse padaryta didelė pažanga tvirtinant ir įgyvendinant ne biržos išvestinių finansinių priemonių reformas. Be to, visos šešios šalys sprendė įvairių centriniams bankams ir valstybės įstaigoms, įpareigotoms valdyti arba dalyvaujančioms valdant valstybės skolą, keliamų reikalavimų taikymo klausimą.

2013 m. ASIC išvestinių finansinių priemonių sandorių taisyklėse (ataskaitų teikimo) su pakeitimais, padarytais 2015 m. vasario mėn., nustatyta prievolė teikti ataskaitas apie ne biržos išvestinių finansinių priemonių sandorius. Dabar ši prievolė teikti ataskaitas taikoma visų klasių išvestinių finansinių priemonių turtui ir turi būti vykdoma nuo 2015 m. gruodžio mėn.

Rizikos mažinimo būdai

2016 m. spalio mėn. APRA išleido rizikos ribojimo įgyvendinimo standartą, pagal kurį ne biržos išvestinėms finansinėms priemonėms, kurių centrinė tarpuskaita nėra atliekama, reikalaujama taikyti rizikos mažinimo būdus. Pagal šį standartą įpareigojama taikyti keletą rizikos mažinimo būdų – skubų sandorių patvirtinimą, portfelių suderinimą, portfelio suspaudimą, ginčų sprendimo procedūras – ir nustatyti vertės nustatymo procedūras. Šio standarto taikymo pradžios data dar nenustatyta.

4.2.Kanada

Ne biržos išvestinių finansinių priemonių rinkos reformos įgyvendinamos vykdant du lygiagrečius procesus. Finansų įstaigų inspekcija (angl. Office of the Superintendent of Financial Institutions, OSFI) – Kanados prudencinio reguliavimo institucija – leidžia gaires, kuriose federaliniu lygmeniu reguliuojamoms finansų įstaigoms nustato daug įvairių reikalavimų. Už rinkos reguliavimą savo konkrečioje jurisdikcijoje atsako provincijos ir teritorijos. Kanados vertybinių popierių administratorių asociacija (Canadian Securities Administrators, CSA) – Kanados provincijų ir teritorijų vertybinių popierių reguliavimo institucijų skėtinė organizacija – atsako už Kanados kapitalo rinkų reguliavimo koordinavimą ir derinimą. Ji rengia taisykles, kurias paskui viešai paskelbia ir įgyvendina provincijos.

Tarpuskaitos prievolė

Tarpuskaitos prievolę įgyvendina visos provincijų vertybinių popierių reguliavimo institucijos, remdamosi siūloma nacionaline priemone 94-101 Mandatory Central Counterparty Clearing of Derivatives (Proposed National Instrument 94-101) („Privaloma centrinė sandorio šalių atliekama išvestinė finansinių priemonių tarpuskaita“), kurią parengė CSA, o federaliniu lygmeniu – OSFI, pagal savo pačios parengtas gaires B-7 Derivatives Sound Practices („Geroji išvestinių finansinių priemonių srities praktika“), įsigaliojusias 2014 m. gruodžio mėn. Pagal gaires B-7, jei įmanoma, federaliniu lygmeniu reguliuojamos finansų įstaigos turėtų atlikti centrinę nustatytų standartizuotų išvestinių finansinių priemonių tarpuskaitą. Siūlomoje nacionalinėje priemonėje 94-101 nustatyta privaloma centrinė tam tikrų ne biržos išvestinių finansinių priemonių tarpuskaita ir nurodytos sandorio šalys, kurioms bus taikoma ši tarpuskaitos prievolė. Galutinės taisyklės turėtų būti patvirtintos 2017 m. pradžioje.

Prievolė teikti ataskaitas

Prievolė teikti ataskaitas provincijų lygmeniu įgyvendinama pagal taisykles, kurias priima kiekviena provincijų vertybinių popierių reguliavimo institucija. Ontarijui, Kvebekui ir Manitobai nustatytos specialios taisyklės; visose kitose provincijose (daugiašalių priemonių jurisdikcijose) prievolė teikti ataskaitas įgyvendinama pagal daugiašalę priemonę 96-101 Trade Repositories and Derivatives Data Reporting („Sandorių duomenų saugyklos ir duomenų apie išvestines finansines priemones teikimas“, MI 96-101). Nuo 2016 m. lapkričio mėn. ataskaitų apie prekybą teikimo taisyklės be apribojimų galioja visose provincijose. Prievolės teikti ataskaitas požiūriu, provincijų ir daugiašalės priemonės iš esmės yra suderintos, pagal jas reikalaujama teikti ataskaitas apie sandorius, kuriuose dalyvauja bent viena vietos sandorio šalis. Federaliniu lygmeniu gairėse B-7 reikalaujama, kad federaliniu lygmeniu reguliuojamos finansų įstaigos ataskaitas apie sandorius teiktų pagal provincijoje, kurioje yra tų įstaigų pagrindinė buveinė arba kuri yra jų pagrindinė verslo vieta, galiojančias ataskaitų teikimo taisykles.

Rizikos mažinimo būdai

Federaliniu lygmeniu OSFI gairėse B-7 nustatyti išvestinėms finansinėms priemonėms, kurių centrinė tarpuskaita nėra atliekama, taikytini rizikos mažinimo būdai, skirti federaliniu lygmeniu reguliuojamoms finansų įstaigoms. Be to, 2016 m. rugsėjo mėn. įsigaliojusiose OSFI gairėse E-22 Margin Requirements for Non-Centrally Cleared Derivatives („Išvestinėms finansinėms priemonėms, kurių centrinė tarpuskaita nėra atliekama, keliami garantinės įmokos reikalavimai“), aptariami tokie klausimai, kaip ginčų sprendimas ir vertinimo metodikos, susijusios su išvestinėms finansinėms priemonėms, kurių centrinė tarpuskaita nėra atliekama, taikomais garantinės įmokos reikalavimais. Provincijų lygmeniu CSA šiuo metu rengia tarpininkų registravimo taisykles, kuriose išvestinių finansinių priemonių rinkos dalyviams bus nustatyti rizikos mažinimo būdai. Numatoma, kad 2017 m. šios taisyklės bus paskelbtos pastaboms teikti, o įsigalios 2018 m. pirmąjį pusmetį.

4.3.Honkongas

Honkonge ne biržos išvestinių finansinių priemonių rinkos reformos įgyvendintos dviem etapais. Nustatyta reglamentavimo sistema, priėmus pirminės teisės aktą, konkrečiai – 2014 m. (dalinio keitimo) potvarkį dėl vertybinių popierių ir ateities sandorių, kuriuo iš dalies keičiamas 2002 m. potvarkis dėl vertybinių popierių ir ateities sandorių. Be to, priimti antrinės teisės aktai (t. y. taisyklės), kuriais nustatyti išsamūs reikalavimai, susiję su ataskaitų teikimo, tarpuskaitos ir prekybos prievolėmis; šiuos teisės aktus, gavusi Honkongo pinigų institucijos (angl. Hong Kong Monetary Authority, HKMA) sutikimą ir pasitarusi su finansų reikalų sekretoriumi, priėmė Vertybinių popierių ir ateities sandorių komisija (angl. Securities and Futures Commission, SFC).

Tarpuskaitos prievolė

Dalinio keitimo potvarkiu, nustatytas privalomas įpareigojimas atlikti ne biržos išvestinių finansinių priemonių sandorių tarpuskaitą. Pagal nuostatas, kuriomis suteikiami įgaliojimai, reikalaujama, kad ne biržos išvestinių finansinių priemonių sandorių tarpuskaitą atliktų nustatyti asmenys, tarpininkaujant pagal tarpuskaitos taisykles paskirtai pagrindinei sandorio šaliai . Ši prievolė bus įgyvendinama etapais. Pirmuoju etapu taikytinos taisyklės įsigaliojo 2016 m. rugsėjo mėn.

Prievolė teikti ataskaitas

Potvarkiu, kuriuo padaryti pakeitimai, taip pat nustatyta prievolė teikti ataskaitas. Nurodytas asmuo pagal ataskaitų teikimo taisyklėse nustatytus reikalavimus privalo pranešti Honkongo pinigų institucijai apie atitinkamus ne biržos išvestinių finansinių priemonių sandorius. Pirmasis ataskaitų teikimo etapas taikomas tik kai kurių rūšių išvestinėms finansinėms priemonėms ir šiek tiek platesniam asmenų, kuriems taikoma tarpuskaitos prievolė, ratui . Pagal antrojo etapo taisykles produktų sritis išplečiama įtraukiant visas penkias turto klases, taip pat išplečiama apie kiekvieną sandorį pateiktinos informacijos apimtis. Asmenų, kuriems taikoma prievolė, ratas nesikeičia. Antrasis ataskaitų teikimo etapas prasidės 2017 m. liepos mėn.

Rizikos mažinimo būdai

Honkonge numatyti du rizikos mažinimo standartų rinkiniai. Pirmasis rinkinys, kurį turi parengti SFC, bus taikomas tik bendrovėms, kurioms pagal potvarkį dėl vertybinių popierių ir ateities sandorių SFC yra išdavusi licencijas (licencijuotoms bendrovėms). 2017 m. bus surengtos konsultacijos dėl standartų projektų. Antrąjį rinkinį parengė HKMA ir jis taikomas įstaigoms, kurioms HKMA išdavė veiklos leidimą pagal potvarkį dėl bankų veiklos (veiklos leidimą turinčioms įstaigoms). Iš pradžių buvo numatyta, kad šie standartai bus pradėti taikyti 2016 m. rugsėjo mėn. Tačiau 2016 m. rugpjūčio mėn. HKMA atidėjo taikymo pradžią, atsižvelgdama į panašius atidėjimo atvejus, apie kuriuos pranešė kitos svarbios šalys ir teritorijos.

4.4.Meksika